
URBROJ: 2133-22-01-22-1
Žakanje, 30.06.2022.
Na temelju članka 50. Zakona o proračunu (Narodne novine, 144/21) i članka 30. Statuta Općine Žakanje (Službeni glasnik Općine Žakanje, 01/21) Općinsko vijeće Općine Žakanje na 8. sjednici održanoj 30.06. 2022. godine donosi
ODLUKU

O uvođenju Riznice Općine Žakanje
Članaka 1.

Ovom Odlukom uvodi se sustav rizničnog poslovanja na razini proračuna i proračunskog korisnika Općine Žakanje (u daljnjem tekstu: proračunski korisnici), koji se temelji na jedinstvenom računovodstveno-informacijskom sustavu i učinkovitom upravljanju ukupnim proračunskim sredstvima, s ciljem obavljanja poslovanja preko Jedinstvenog računa riznice Općine Žakanje (u daljnjem tekstu: Općinska riznica).

Članak 2.

Općinska riznica je cjelovit sustav u kojemu se u skladu sa Zakonom o proračunu, ovom Odlukom i drugim propisima, obavljaju poslovi koji se odnose na pripremu, izvršavanje i konsolidaciju Proračuna Općine Žakanje i financijskih planova proračunskih korisnika, proračunsko računovodstvo i računovodstvo proračunskih korisnika, upravljanje platnim prometom općinskog korisnika te upravljanje platnim prometom Proračuna.
Jedinstvenom aplikacijom i bazom podataka osigurava se objedinjavanje svih poslova i transakcija u informacijskom i upravljačkom smislu.

Članak 3.

Uspostava sustava Općinske riznice provest će se tako da svi proračunski korisnici budu integrirani u jedinstveni računovodstveni-informacijski sustav Općine riznice koji omogućava jednostavnu konsolidaciju proračuna Općine i proračunskih korisnika uz zadržavanje pravne osobnosti.
Članak 4.

Svi prihodi i primici proračuna i proračunskih korisnika uplaćuju se u korist jedinstvenog računa riznice, uključujući i prihode koje proračunski korisnik ostvaruje po posebnim propisima ili od obavljanja poslova na tržištu i u tržišnim uvjetima koji se ne financiraju iz proračuna.
U Proračunu Općine Žakanje iskazivat će se i evidentirati vlastiti i namjenski prihodi proračunskih korisnika i rashodi proračunskih korisnika koji se financiraju iz tih prihoda.

Sva plaćanja unutar Općinske riznice za proračunske korisnike izvršavaju se izravno, na temelju zahtjeva proračunskih korisnika Općinske riznice za plaćanje, putem jedinstvenog računa.

Transakcije i poslovni događaji u glavnoj knjizi proračunskih korisnika moraju biti usklađeni sa sadržajem i iznosom transakcija i poslovnih događaja sustava glavne knjige riznice. 

Za sva poslovanja i transakcije unutar same Općinske riznice koriste se vjerodostojne knjigovodstvene i elektroničke isprave.

Cjelovitost sustava Općinske riznice postiže se korištenjem jedinstvene aplikacije i središnje baze podataka.

Članak 5.
Priprema i planiranje Proračuna obuhvaća poslove vezane uz planiranje, izradu i donošenje Proračuna, financijskih planova proračunskog korisnika te konsolidiranog Proračuna Općine, pripremu i uspostavljanje sustava planiranja i praćenja proračuna po programima te izradu smjernica i uputa za izradu proračuna. 

Priprema i planiranje Proračuna obveza je Jedinstvenog upravnog odjela Općine Žakanje i svih proračunskih korisnika u sustavu Riznice.
 Glavna knjiga Riznice vodi se u Jedinstvenom upravnom odjelu Općine Žakanje. Uspostavom Riznice i jedinstvenog računa Riznice glavna knjiga obuhvaćat će sve transakcije i poslovne događaje, odnosno imovinu i obveze koje se odnose na proračun i na proračunske korisnike.
Sastavni dio glavne knjige su pomoćne knjige kao dodatni izvor analitičkih podataka potrebnih za efikasno upravljanje financijama i kontrolu izvršenih prihoda i primitaka te rashoda i izdataka.
Članak 6.
Uspostavom jedinstvenog računa Riznice taj račun postaje instrument upravljanja likvidnošću općinskog Proračuna putem kojeg se upravlja transakcijama prema mjestu nastanka događaja (glavna knjiga proračuna i proračunskih korisnika) te omogućava provođenje financijske kontrole na razini Općinske riznice.

Članak 7.

Općinsko vijeće Općine Žakanje daje suglasnost Općinskom načelniku da posebnim aktima potrebnim za izvršavanje proračuna u tome dijelu uredi način plaćanja, ovlaštenja i obveze proračunskih korisnika u postupku plaćanja i drugih pitanja vezana za upravljanje i korištenje Općinske riznice.

Članak 8.

Jedinstveni upravni odjel Općine Žakanje i proračunski korisnici čija se financijska izvješća konsolidiraju u financijskim izvješćima Općine Žakanje obvezni su svoje poslovanje obavljati putem Općinske riznice.
Članak 9.

Proračunski korisnik Općine Žakanje je Dječji vrtić Pčelica Žakanje.

Članak 10.
Ova odluka stupa na snagu osmog dana od dana objave u Službenom glasniku Općine Žakanje.

